Carlin Porta/Bambin 2020
Artorn a la tàula

Bambin 2020 

Miraco a-i nassrà na domanda neuva 
ant la ment ëd le masnà për Natal 
cand ch’a devo scrive la litra bela 
al Bambin coma ch’as fasìa ’n temp. 

Con tut cost batibeuj ëd maladìa 
ch’a no pòrta mach a vardesse ’nt j’euj, 
ch’a no fà sté leugn un da l’àutr an gir, 
anté ch’a pos-rà ’l pachèt dël cadò? 

A rivrà ’dcò Chiel con la musaròla, 
a sgnacrà ’l boton dël ciochin ëd ca 
e coma ’l coré a lo pos-rà lì 
bel-bel a la sosta dla pantalera. 

Bela fantasìa la mia ancheuj, 
ma ch’a l’é piasume torné masnà 
con la litra fioragià al Bambin 
da buté sota al tond ëd mè papà... 

Che ’d ròbe 
Che ’d ròbe an cost ann bisest da ciamé 
al pòver Bambin ch’a ven taja fòra 
dal vej bon Talin ëd la barba bianca 
e dal tòni ross bon ben ambotì. 

Serenità franca ’nt la ment ëd l’òm 
për ch’a peussa pijé ’d pét ij sò maleur 
che belavans a l’han crasà la vita 
portand ëd sagrin gròss a tanta gent. 

Consiensa ’d comportament sensa pressa 
për amboché la carzà dël bon sens 
tornand con bel deuit a la sempia vita. 

Chité ij dròlo spatuss, gòle ’d savon, 
pregheLo che tut a peussa arsanesse 
e, vardandse ’nt j’euj auguresse ’d bin.

Leteratura piemontèisa
Poesìa
Carlin Porta